Borja
Borja (1077 m) je planina u centralnoj Bosni, (Bosna i Hercegovina), između Teslića i Maslovara. Pruža se u pravcu jugoistok – sjeverozapad, a od Uzlomca je dijeli prijevoj Solila, kojim prolazi magistralna cesta M-4 (Banjaluka – Matuzići – Doboj, koja izlazi na M-17 (budući koridor Vc). Glavnina ove planine je u općinama Teslić i Kotor-Varoš. Preko 1.000 m n/v na Borju se uzdižu Runjavica (1.077 m), Pavlov vrh (1029 m), Komin (1.029 m) i Kuke (1.016 m). Vrhovi lanca Očauš – Borja – Uzlomac su vododijelnica slivova Bosne i Vrbasa. Borja je prekrivena gustim crnogorično-listopadnim šumskim sastojinama, Od crnogoričnih vrsta dominiraju bijeli i crni bor, po čemu je i imenovana. Obiluje izvorima, potocima i rijekama, a najpoznatiji izvor su Hajdučke vode pored koga se nalazi i istoimeni sportsko-rekreativni centar. Bogata je i raznim rudama, od kojih je u ekspoataciji bio samo ugljenokop, koji je otvoren još u doba Austro-Ugarske vladavine (1916.). Zatvoren je pedesetih godina prošlog vijeka.